PMIndiaData/PMIndiaSum huggingface dataset:
സാമൂഹ്യപ്രവര്ത്തക പൂര്ണിമബെന് പക്വാസയുടെ നിര്യാണത്തില് പ്രധാനമന്ത്രി ഖേദം പ്രകടിപ്പിച്ചു

സാമൂഹ്യപ്രവര്ത്തക ശ്രീമതി പൂര്ണിമബെന് പക്വാസയുടെ നിര്യാണത്തില് പ്രധാനമന്ത്രി ശ്രീ. നരേന്ദ്ര മോദി ഖേദം പ്രകടിപ്പിച്ചു. ‘പൂര്ണിമബെന് പക്വാസ മരിച്ചു എന്നറിയുന്നതില് ദുഃഖമുണ്ട്. ഗോത്രവര്ഗത്തിലെ പെണ്കുട്ടികള്ക്കു വിദ്യാഭ്യാസം പകരുന്നതില് ഉജ്വലപ്രവര്ത്തനം കാഴ്ചവെച്ച അതുല്യപ്രതിഭയാണവര്. ദീര്ഘകാലം ജീവിച്ച് 103ാം വയസ്സിലാണു പൂര്ണിമാബെന് നമ്മെ വിട്ടുപോകുന്നത്. സപുതര സന്ദര്ശിക്കുമ്പോഴൊക്കെ അവരെ കാണാറുള്ളത് ഓര്ക്കുന്നു. പൂര്ണിമ ബെന്നിന്റെ മകള് സോനാല് മാന്സിങ്ങുമായി സംസാരിച്ചു; എന്റെ അഗാധമായ അനുശോചനങ്ങള് അറിയിക്കുകയും ചെയ്തു’- പ്രധാനമന്ത്രി പറഞ്ഞു.
ബീഹാര്‍ രൂപീകരണ ദിവസത്തില്‍ പ്രധാനമന്ത്രിയുടെ ആശംസ

ബീഹാര്‍ ദിവസം പ്രമാണിച്ച് പ്രധാനമന്ത്രി ശ്രീ. നരേന്ദ്ര മോദി സംസ്ഥാനത്തെ ജനങ്ങള്‍ക്ക് ആശംസകള്‍ നേര്‍ന്നു. ‘ബീഹാര്‍ ദിവസത്തില്‍ ബീഹാറിലെ എന്റെ സഹോദരീ സഹോദരന്മാര്‍ക്ക് ആശംസകള്‍. ചരിത്രാതീതകാലം തൊട്ട് രാഷ്ട്രത്തിന്റെ പുരോഗതിയില്‍ ബീഹാറിന്റെ സംഭാവന ശ്രേഷ്ഠവും അമൂല്യവുമാണ്.’ പ്രധാനമന്ത്രി പറഞ്ഞു
സൈബര്‍ സുരക്ഷ സംബന്ധിച്ച് ഇന്ത്യ - യു.കെ. ധാരണാപത്രം

സൈബര്‍ സുരക്ഷയുമായി ബന്ധപ്പെട്ട് ഇന്ത്യയും ബ്രിട്ടണും തമ്മില്‍ ഇക്കൊല്ലം മെയ് 20 ന് ഒപ്പുവച്ച ധാരണാപത്രത്തിന്റെ വിശദാംശങ്ങള്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം വിലയിരുത്തി. സൈബര്‍ സുരക്ഷയുമായി ബന്ധപ്പെട്ട സംഭവങ്ങള്‍ കണ്ടെത്തുന്നതിനും, പരിഹരിക്കുന്നതിനും, തടയുന്നതിനും ഇരു രാജ്യങ്ങളും തമ്മില്‍ കൂടുതല്‍ അടുത്ത സഹകരണം ഉറപ്പുവരുത്തുകയാണ് ധാരണാപത്രത്തിന്റെ ലക്ഷ്യം. ഇന്ത്യയുടെയും ബ്രിട്ടണിന്റെയും കമ്പ്യൂട്ടര്‍ എമര്‍ജന്‍സി റെസ്‌പോണ്‍സ് ടീമുകളാണ് ധാരണാപത്രത്തില്‍ ഒപ്പുവച്ചിട്ടുള്ളത്. കഴിഞ്ഞ വര്‍ഷം നവംബറില്‍ പ്രധാനമന്ത്രി നടത്തിയ യു.കെ സന്ദര്‍ശനത്തില്‍ സൈബര്‍ സുരക്ഷയായിരുന്നു പ്രധാന ചര്‍ച്ചാ വിഷയം. സൈബര്‍ ആക്രമണങ്ങള്‍ ഉണ്ടാകുന്ന വേളയില്‍ അവ എങ്ങനെ ഫലപ്രദമായി നേരിട്ടുവെന്നതിനെ കുറിച്ചും അവലംബിച്ച മാര്‍ഗ്ഗങ്ങളെ കുറിച്ചും ഇരുരാജ്യങ്ങളും തമ്മില്‍ വിവരങ്ങള്‍ കൈമാറാന്‍ ധാരണാപത്രം വഴി സാധിക്കും. സൈബര്‍ സുരക്ഷാ നയങ്ങളും മികച്ച പ്രവര്‍ത്തന രീതികളും ഇരു കൂട്ടര്‍ക്കും കൈമാറാനും കഴിയും. കൊറിയ, കാനഡ, ആസ്‌ട്രേലിയ, മലേഷ്യ, സിംഗപ്പൂര്‍, ജപ്പാന്‍, ഉസ്ബക്കിസ്ഥാന്‍ തുടങ്ങിയ ഏഴോളം രാജ്യങ്ങളുമായി ഇത്തരം ധാരണാപത്രം ഒപ്പിട്ടിരുന്നു. ഷാങ്ഹായ് സഹകരണ സമിതിയിലും സഹകരിക്കേണ്ട വിഷയങ്ങളിലൊന്നായി വിദേശകാര്യ മന്ത്രാലയം ധാരണാപത്രം ഒപ്പുവച്ചിട്ടുണ്ട്.
നമുക്ക് പ്രവര്‍ത്തനശക്തി നിലനിര്‍ത്താം, കളിക്കളത്തില്‍ തിളങ്ങാന്‍ നമ്മുടെ യുവാക്കളെ പ്രചോദിപ്പിക്കാം: പ്രധാനമന്ത്രി

നമുക്ക് പ്രവര്‍ത്തനശക്തി നിലനിര്‍ത്താം, കളിക്കളത്തില്‍ തിളങ്ങാന്‍ നമ്മുടെ യുവാക്കളെ പ്രചോദിപ്പിക്കാം എന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. ദൂരദര്‍ശന്‍ ന്യൂസിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു; 'ഈ വസ്തുത നിങ്ങളെ സന്തോഷിപ്പിക്കും. നമുക്ക് പ്രവര്‍ത്തനശക്തി നിലനിര്‍ത്താം, കളിക്കളത്തില്‍ തിളങ്ങാന്‍ നമ്മുടെ യുവാക്കളെ പ്രചോദിപ്പിക്കാം.
മുത്തലാഖ് വിധി ചരിത്രപരമെന്ന് പ്രധാനമന്ത്രി

മുത്തലാഖ് സംബന്ധിച്ച സുപ്രീംകോടതി വിധിയെ പ്രധാനമന്ത്രി ശ്രീ നരേന്ദ്രമോദി സ്വാഗതം ചെയ്തു. ഈ വിധിയെ ചരിത്രപരമെന്ന് വിശേഷിപ്പിച്ച പ്രധാനമന്ത്രി, ഇത് മുസ്ലീം വനിതകള്‍ക്ക് സമത്വം പ്രദാനം ചെയ്യുന്നതോടൊപ്പം സ്ത്രീശാക്തീകരണത്തിനുള്ള ശക്തമായ നടപടിയാണെന്നും വ്യക്തമാക്കി. ”മുത്തലാഖുമായി ബന്ധപ്പെട്ട ബഹുമാനപ്പെട്ട സുപ്രീംകോടതിയുടെ വിധി ചരിത്രപരമാണ്. ഇത് മുസ്ലീം വനിതകള്‍ക്ക് സമത്വം പ്രദാനംചെയ്യുന്നു. ഒപ്പം വനിതാശാക്തീകരണത്തിനുള്ള ശക്തമായ നടപടിയുമാണ്.” പ്രധാനമന്ത്രി പറഞ്ഞു.
ഓസ്‌ട്രേലിയന്‍ ഓപ്പണ്‍ സൂപ്പര്‍ പരമ്പര ജയിച്ച ഇന്ത്യന്‍ ബാഡ്മിന്റന്‍ താരം കിദംബി ശ്രീകാന്തിനെ പ്രധാനമന്ത്രി അഭിനന്ദിച്ചു

ഓസ്‌ട്രേലിയന്‍ ഓപ്പണ്‍ സൂപ്പര്‍ പരമ്പര ജയിച്ച ഇന്ത്യന്‍ ബാഡ്മിന്റന്‍ താരം കിദംബി ശ്രീകാന്തിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ഓസ്‌ട്രേലിയന്‍ ഓപ്പണില്‍ കിദംബി ശ്രീകാന്ത് നേടിയ ജയം നമ്മില്‍ ശരിക്കും അഭിമാനമുണര്‍ത്തുന്നു. ഒരിക്കല്‍ക്കൂടി ഉജ്വലവിജയം നേടിയതിന് ഞാന്‍ അദ്ദേഹത്തെ അഭിനന്ദിക്കുന്നു’, പ്രധാനമന്ത്രി പറഞ്ഞു.
അഭിനേത്രി ശ്രീദേവിയുടെ നിര്യാണത്തിൽ പ്രധാനമന്ത്രി നടുക്കവും ദുഖവും രേഖപ്പെടുത്തി

പ്രധാനമന്ത്രി ശ്രീ. നരേന്ദ്ര മോദി പ്രശസ്ത അഭിനേത്രി ശ്രീദേവിയുടെ നിര്യാണത്തിൽ പ്രധാനമന്ത്രി നടുക്കവും ദുഖവും രേഖപ്പെടുത്തി. പ്രധാനമന്ത്രി പറഞ്ഞു ,” പ്രമുഖ നടി ശ്രീദേവിയുടെ അകാല വിയോഗത്തിൽ അതിയായി ദുഖിക്കുന്നു. വ്യത്യസ്തമായ കഥാപാത്രങ്ങളും അവിസ്മരണീയ പ്രകടനങ്ങളും ഉൾപ്പെടുന്ന തന്റെ ദീർഘകാലത്തെ കരിയറിൽ ചലച്ചിത്ര രംഗത്തെ അഭിനയസമ്പന്നയായിരുന്നു അവർ. ദുഖത്തിന്റെ ഈ അവസരത്തിൽ എന്റെ ചിന്തകൾ അവരുടെ കുടുംബത്തോടും അവരുടെ ആരാധകരോടുമൊപ്പമാണ് . അവരുടെ ആത്‌മാവിന് നിത്യശാന്തി നേരുന്നു. “
ജിഇഎം പ്ലാറ്റ്‌ഫോമിൽ തങ്ങളുടെ ഉൽപ്പന്നങ്ങൾ പ്രദർശിപ്പിക്കുന്നവരെ പ്രധാനമന്ത്രി അഭിനന്ദിക്കുന്നു

ജിഇഎം പ്ലാറ്റ്‌ഫോമിൽ തങ്ങളുടെ ഉൽപ്പന്നങ്ങൾ പ്രദർശിപ്പിചതിന് വിൽപ്പനക്കാരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. . 2022-2023 സാമ്പത്തിക വർഷത്തിൽ 2022 നവംബർ 29 വരെ ജിഇഎം പ്ലാറ്റ്‌ഫോമിന്റെ മൊത്ത വ്യാപാര മൂല്യം 1 ലക്ഷം കോടി രൂപ കടന്നു. കേന്ദ്രമന്ത്രി ശ്രീ പിയൂഷ് ഗോയലിന്റെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു; “മികച്ച വാർത്ത! ഇന്ത്യയുടെ സംരംഭകത്വ തീക്ഷ്ണത പ്രദർശിപ്പിക്കുന്നതിനും സുതാര്യത വർദ്ധിപ്പിക്കുന്നതിനും വേണ്ടി വരുമ്പോൾ ജിഇഎം ഇന്ത്യ ഒരു ഗെയിം ചേഞ്ചറാണ്. ഈ പ്ലാറ്റ്‌ഫോമിൽ തങ്ങളുടെ ഉൽപ്പന്നങ്ങൾ പ്രദർശിപ്പിക്കുന്ന എല്ലാവരെയും ഞാൻ അഭിനന്ദിക്കുകയും മറ്റുള്ളവരോട് ഇത് ചെയ്യാൻ പ്രേരിപ്പിക്കുകയും ചെയ്യുന്നു.” –ND–
നേതാജി സുഭാഷ് ചന്ദ്രബോസിന്റെ 125-ാം ജന്മവാര്‍ഷികത്തിന്റെ ഒരു വര്‍ഷം നീളുന്ന ആഘോഷത്തിന്റെ ഭാഗമായി ഇന്ത്യാ ഗേറ്റില്‍ നേതാജിയുടെ കൂറ്റന്‍ പ്രതിമ സ്ഥാപിക്കും.

മഹാനായ സ്വാതന്ത്ര്യ സമര സേനാനി നേതാജി സുഭാഷ് ചന്ദ്രബോസിന്റെ 125-ാം ജന്മവാര്‍ഷികത്തിന്റെ സ്മരണയ്ക്കും ഒരു വര്‍ഷം നീളുന്ന ആഘോഷങ്ങളുടെ ഭാഗമായും ഇന്ത്യാ ഗേറ്റില്‍ നേതാജി സുഭാഷ് ചന്ദ്രബോസിന്റെ കൂറ്റന്‍പ്രതിമ സ്ഥാപിക്കാന്‍ കേന്ദ്ര ഗവണ്മെന്റ് തീരുമാനിച്ചു. കരിങ്കല്ലില്‍ തീര്‍ത്ത ഈ പ്രതിമ, നമ്മുടെ സ്വാതന്ത്ര്യ സമരത്തില്‍ നേതാജിയുടെ മഹത്തായ സംഭാവനകള്‍ക്കുള്ള ഉചിതമായ ആദരാഞ്ജലിയും രാജ്യത്തിന് അദ്ദേഹത്തോടുള്ള കടപ്പാടിന്റെ പ്രതീകവുമായിരിക്കും. പ്രതിമയുടെ പണി പൂര്‍ത്തിയാകുന്നത് വരെ നേതാജിയുടെ ഹോളോഗ്രാം പ്രതിമ അതേ സ്ഥലത്ത് സ്ഥാപിക്കും. പ്രധാനമന്ത്രി ശ്രീ നരേന്ദ്ര മോദി 2022 ജനുവരി 23 ന് വൈകുന്നേരം 6 മണിക്ക് ഇന്ത്യാ ഗേറ്റില്‍ നേതാജിയുടെ ഹോളോഗ്രാം പ്രതിമ അനാച്ഛാദനം ചെയ്യും. 30,000 ല്യൂമെന്‍സ് 4കെ പ്രൊജക്ടറാണ് ഹോളോഗ്രാം പ്രതിമയുടേത്. അദൃശ്യമവും 90% സുതാര്യവുമായ ഹോളോഗ്രാഫിക് സ്‌ക്രീന്‍ സന്ദര്‍ശകര്‍ക്ക് ദൃശ്യമാകാത്ത വിധത്തില്‍ സ്ഥാപിച്ചിട്ടുണ്ട്. ഒരു ഹോളോഗ്രാമിന്റെ പ്രഭാവം സൃഷ്ടിക്കുന്നതിനായി നേതാജിയുടെ ത്രീഡി ചിത്രം അതില്‍ പ്രകാശനം ചെയ്യും. ഹോളോഗ്രാം പ്രതിമയുടെ വലിപ്പം 28 അടി ഉയരവും 6 അടി വീതിയുമാണ്. ചടങ്ങില്‍ 2019, 2020, 2021, 2022 വര്‍ഷങ്ങളിലെ സുഭാഷ് ചന്ദ്രബോസ് ആപ്ദ പ്രബന്ധന്‍ പുരസ്‌കാരങ്ങളും പ്രധാനമന്ത്രി സമ്മാനിക്കും. മൊത്തം ഏഴ് പുരസ്‌കാരങ്ങളാണ് സമ്മാനിക്കുന്നത്. ദുരന്തനിവാരണ രംഗത്ത് ഇന്ത്യയിലെ വ്യക്തികളും സംഘടനകളും നല്‍കുന്ന നിസ്വാര്‍ത്ഥമായ സേവനവും വിലമതിക്കാനാവാത്ത സംഭാവനകളും അംഗീകരിക്കുന്നതിനും ആദരിക്കുന്നതിനുമായാണു കേന്ദ്രസര്‍ക്കാര്‍ വാര്‍ഷിക സുഭാഷ് ചന്ദ്രബോസ് ആപ്ദ പ്രബന്ധന്‍ പുരസ്‌കാരം ഏര്‍പ്പെടുത്തിയത്. എല്ലാ വര്‍ഷവും ജനുവരി 23 നാണ് അവാര്‍ഡ് പ്രഖ്യാപിക്കുന്നത്. 51 ലക്ഷം രൂപയും സ്ഥാപനമാണെങ്കില്‍ സര്‍ട്ടിഫിക്കറ്റും അടങ്ങുന്നതാണ് പുരസ്‌കാരം. വ്യക്തിയാണെങ്കില്‍ 5 ലക്ഷം രൂപയും സര്‍ട്ടിഫിക്കറ്റും. സ്വാതന്ത്ര്യ സമര സേനാനികളെ ഉചിതമായ രീതിയില്‍ ആദരിക്കുകയെന്നത് പ്രധാനമന്ത്രിയുടെ നിരന്തര പരിശ്രമമാണ്. ഇതിഹാസ സ്വാതന്ത്ര്യ സമര സേനാനിയും ദീര്‍ഘവീക്ഷണമുള്ള നേതാവുമായ നേതാജി സുഭാഷ് ചന്ദ്രബോസിലാണ് ഈ ശ്രമങ്ങളുടെ പ്രത്യേക ശ്രദ്ധ. അദ്ദേഹത്തിന്റെ ജന്മദിനം എല്ലാ വര്‍ഷവും പരാക്രം ദിവസമായി ആഘോഷിക്കുമെന്ന പ്രഖ്യാപനം ഉള്‍പ്പെടെ നിരവധി നടപടികള്‍ ഇക്കാര്യത്തില്‍ സ്വീകരിച്ചിട്ടുണ്ട്. ഈ ഉത്സാഹത്തില്‍, ജനുവരി 23 മുതല്‍ റിപ്പബ്ലിക് ദിനാഘോഷങ്ങള്‍ ഒരു ദിവസം നേരത്തെ ആരംഭിക്കും.
പാകിസ്ഥാന്‍ പ്രധാനമന്ത്രി നവാസ് ഷെരീഫിന് പ്രധാനമന്ത്രി ജന്മദിനാശംസകള്‍ നേര്‍ന്നു

പാകിസ്ഥാന്‍ പ്രധാനമന്ത്രി ശ്രീ. നവാസ് ഷെരീഫിന് പ്രധാനമന്ത്രി ശ്രീ. നരേന്ദ്ര മോദി ജന്മദിനാശംസകള്‍ നേര്‍ന്നു. ”പാകിസ്ഥാന്‍ പ്രധാനമന്ത്രി ശ്രീ. നവാസ് ഷെരീഫിന് ജന്മദിനാശംസകള്‍. താങ്കളുടെ ദീര്‍ഘായുസ്സിനും, ആരോഗ്യത്തിനുമായി ഞാന്‍ പ്രാര്‍ത്ഥിക്കുന്നു,” പ്രധാനമന്ത്രി പറഞ്ഞു.
ബാലിയിൽ  ജി-20 ഉച്ചകോടിക്കിടെ ഓസ്‌ട്രേലിയൻ പ്രധാനമന്ത്രിയുമായി പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി ഓസ്‌ട്രേലിയൻ പ്രധാനമന്ത്രി ആന്റണി അൽബനീസുമായി ബാലിയിൽ ജി-20 ഉച്ചകോടിക്കിടെ ഇന്ന് കൂടിക്കാഴ്ച നടത്തി. സമഗ്ര തന്ത്രപരമായ പങ്കാളിത്തത്തിന് കീഴിൽ ഇരു രാജ്യങ്ങളും തമ്മിലുള്ള ബന്ധത്തിന്റെ മികച്ച അവസ്ഥയിലും ഇന്ത്യയും ഓസ്‌ട്രേലിയയും തമ്മിൽ സ്ഥിരമായി നടക്കുന്ന ഉന്നതതല ഇടപെടലുകളിലും ഇരു നേതാക്കളും സംതൃപ്തി രേഖപ്പെടുത്തി. പ്രതിരോധം, വ്യാപാരം, വിദ്യാഭ്യാസം, ശുദ്ധ ഊർജം, ജനങ്ങൾ തമ്മിലുള്ള ബന്ധം എന്നിവയുൾപ്പെടെ വൈവിധ്യമാർന്ന മേഖലകളിൽ സഹകരണം ശക്തമാക്കുന്നതിൽ കൈവരിച്ച പുരോഗതി അവർ അവലോകനം ചെയ്തു. വിദ്യാഭ്യാസ മേഖലയിലെ സ്ഥാപന പങ്കാളിത്തം, പ്രത്യേകിച്ച് ഉന്നത വിദ്യാഭ്യാസം, തൊഴിലധിഷ്ഠിത വിദ്യാഭ്യാസം, പരിശീലനം, ശേഷി വർദ്ധിപ്പിക്കൽ എന്നിവയിലും വിശദമായി ചർച്ച നടന്നു. സുസ്ഥിരവും സമാധാനപരവുമായ ഇന്തോ-പസഫിക് മേഖല, കാലാവസ്ഥയുമായി ബന്ധപ്പെട്ട കാര്യങ്ങൾ, ഇന്ത്യയുടെ ജി 20 പ്രസിഡൻസി എന്നിവയ്‌ക്കായുള്ള അവരുടെ പങ്കിട്ട കാഴ്ചപ്പാട് ഉൾപ്പെടുന്ന പരസ്പര താൽപ്പര്യമുള്ള പ്രാദേശിക, ആഗോള വിഷയങ്ങളിൽ നേതാക്കൾ വീക്ഷണങ്ങൾ കൈമാറി. പ്രധാനമന്ത്രി അൽബനീസിനെ എത്രയും വേഗം ഇന്ത്യയിലേക്ക് സ്വാഗതം ചെയ്യാൻ പ്രതീക്ഷിക്കുന്നതായി പ്രധാനമന്ത്രി പറഞ്ഞു. –ND–
മെക്‌സിക്കന്‍ വിദേശകാര്യമന്ത്രി പ്രധാനമന്ത്രിയെ സന്ദര്‍ശിച്ചു

രണ്ടു ദിവസത്തെ ഉഭയകക്ഷിസന്ദര്‍ശനത്തിനെത്തിയ മെക്‌സിക്കന്‍ വിദേശകാര്യമന്ത്രി ശ്രീമതി ക്ലോഡിയ റ്യൂയിസ്-മാസ്സിയു, പ്രധാനമന്ത്രി ശ്രീ.നരേന്ദ്ര മോദിയെ സന്ദര്‍ശിച്ചു. ന്യൂയോര്‍ക്കില്‍ 2015 സെപ്റ്റംബറില്‍ യു.എന്‍.ജി.എയില്‍ പങ്കെടുക്കാനെത്തിയപ്പോള്‍ മെക്‌സിക്കന്‍ പ്രസിഡന്റ് ശ്രീ. നിയെറ്റോയുമായി ചര്‍ച്ച നടത്തിയ കാര്യം പ്രധാനമന്ത്രി കൂടിക്കാഴ്ചയ്ക്കിടെ അനുസ്മരിച്ചു. ഊര്‍ജം, ഉല്‍പാദനം, അടിസ്ഥാനസൗകര്യ വികസനം, നഗരാസൂത്രണം, ശാസ്ത്ര സാങ്കേതിക മേഖലകള്‍, ബഹിരാകാശപഠനം, കൃഷി, ആരോഗ്യം, പാരമ്പര്യവൈദ്യം തുടങ്ങിയ മേഖലകളില്‍ പരസ്പരബന്ധം മെച്ചപ്പെടുത്തേണ്ടതിന്റെ ആവശ്യകത അദ്ദേഹം ഉയര്‍ത്തിക്കാട്ടി. ഇന്ത്യയുമായി എല്ലാ രംഗങ്ങളിലുമുള്ള ബന്ധം മെച്ചപ്പെടുത്തുന്നതില്‍ മെക്‌സിക്കന്‍ വിദേശകാര്യമന്ത്രി അതിയായ താല്‍പര്യം കാണിച്ചു. മെക്‌സിക്കന്‍ പ്രസിഡന്റിനുവേണ്ടി അവര്‍ പ്രധാനമന്ത്രിയെ മെക്‌സിക്കോയിലേക്കു ക്ഷണിക്കുകയും ചെയ്തു.
ഡിഡി സ്വതന്ത്ര ഡിഷില്‍ പൊതുമേഖലാ ദൂരദര്‍ശന്‍ ചാനലുകള്‍ ലഭ്യമായതിനു പ്രധാനമന്ത്രി ജനങ്ങളെ അഭിനന്ദിച്ചു

ഡിഡി സ്വതന്ത്ര ഡിഷില്‍ പൊതുമേഖലാ ദൂരദര്‍ശന്‍ ചാനലുകള്‍ ഇതാദ്യമായി ലഭ്യമായതിനു പ്രധാനമന്ത്രി ശ്രീ. നരേന്ദ്ര മോദി ജനങ്ങളെ അഭിനന്ദിച്ചു. ‘ഡിഡി ഫ്രീ ഡിഷിലൂടെ പ്രസാര്‍ ഭാരതി 11 ഡിഡി ചാനലുകള്‍കൂടി ഇന്ത്യയുടെ ഉപഗ്രഹ സംപ്രേഷണ പരിധിയില്‍ എത്തിച്ചു എന്നറിയുന്നതില്‍ സന്തോഷമുണ്ട്. വടക്കുകിഴക്കന്‍ സംസ്ഥാനങ്ങള്‍ക്കായുള്ള അഞ്ചു ചാനലുകളും ഇതില്‍ പെടും. പ്രാദേശിക സംസ്‌കാരങ്ങളെ പ്രോല്‍സാഹിപ്പിക്കുന്നതിനും ജനങ്ങളുടെ പ്രതീക്ഷകള്‍ നിറവേറ്റുന്നതിനും ഇതു സഹായകമാകും. ഝത്തീസ്ഗഢ്, ഗോവ, ഹരിയാന, ഹിമാചല്‍ പ്രദേശ്, ഝാര്‍ഖണ്ഡ്, മണിപ്പൂര്‍, മേഘാലയ, മിസോറാം, നാഗാലാന്‍ഡ്, ത്രിപുര, ഉത്തരാഖണ്ഡ് സംസ്ഥാനങ്ങളിലെ ജനങ്ങള്‍ക്ക്, അവരുടേതായ ചാനലുകള്‍ ഡി.ഡി. ഫ്രീ ഡിഷില്‍ ആദ്യമായി ലഭ്യമായതിന് അഭിനന്ദനങ്ങള്‍’, പ്രധാനമന്ത്രി പറഞ്ഞു.
ഇന്ത്യയെ സ്വാശ്രയമാക്കുന്നതില്‍ സ്റ്റാര്‍ട്ട് അപ്പുകള്‍ നിര്‍ണ്ണായക പങ്കുവഹിക്കുന്നു: പ്രധാനമന്ത്രി മോദി

കൊറോണാ പ്രതിസന്ധി സമയത്ത് ആത്മനിര്‍ഭര്‍ഭാരതിന് വേണ്ടി ഇന്ത്യന്‍ സ്റ്റാര്‍ട്ട് അപ്പുകള്‍ നല്‍കിയ സംഭാവനകളെ പ്രധാനമന്ത്രി ശ്രീ നരേന്ദ്രമോദി അഭിനന്ദിച്ചു. സ്റ്റാര്‍ട്ട് അപ്പ് ഇന്ത്യാ അന്താരാഷ്ട്ര ഉച്ചകോടി; 'പ്രാരംഭി'നെ വിഡിമയാ കോണ്‍ഫറന്‍സിംഗിലൂടെ അഭിസംബോധനചെയ്യുകയായിരുന്നു അദ്ദേഹം. സ്റ്റാര്‍ട്ട് അപ്പുകളില്‍ 45%വും ടയര്‍ 2 ടയര്‍ 3 നഗരങ്ങളിലാണെന്നും അവിടെ അവര്‍ പ്രാദേശിക ഉല്‍പ്പന്നങ്ങളുടെ അംബാസിഡര്‍മാരായി പ്രവര്‍ത്തിക്കുകയാണെന്നും ചടങ്ങില്‍ സംസാരിക്കവേ പ്രധാനമന്ത്രി ചൂണ്ടിക്കാട്ടി. പ്രാദേശിക സാദ്ധ്യകളുടെ അടിസ്ഥാനത്തില്‍ എല്ലാ സംസ്ഥാനങ്ങളും സ്റ്റാര്‍ട്ട് അപ്പുകളെ പിന്തുണയ്ക്കുകയും അവയെ അടവച്ച് വിരിയിക്കുകയും രാജ്യത്തെ എണ്‍പത് ശതമാനം ജില്ലകളും ഇന്ന് സ്റ്റാര്‍ട്ട് അപ്പ് ഇന്ത്യ മിഷന്റെ ഭാഗവുമാണ്. ജനങ്ങള്‍ക്ക് അവരുടെ ഭക്ഷണത്തെക്കുറിച്ച് കൂടുതല്‍ അവബോധമുണ്ടാകുന്നതോടെ ഭക്ഷ്യ, കാര്‍ഷികമേഖലകളില്‍ പുതിയ സാദ്ധ്യതകളുണ്ടാകുമെന്നും പ്രധാനമന്ത്രി ചൂണ്ടിക്കാട്ടി. ഒരു ലക്ഷം കോടി രൂപയുടെ അടിസ്ഥാന മൂലധനത്തോടെ അഗ്രി ഇന്‍ഫ്രാ ഫണ്ട് സൃഷ്ടിച്ചുകൊണ്ട് ഇന്ത്യ ഈ മേഖലകളിലെ വളര്‍ച്ചയ്ക്ക് പ്രത്യേക ശ്രദ്ധചെലുത്തുകയുമാണ്. ഇത്തരം പുതിയ വേദികളിലൂടെ സ്റ്റാര്‍ട്ട് അപ്പുകള്‍ കര്‍ഷകരുമായി യോജിച്ചുകൊണ്ട് കൃഷിയിടങ്ങളില്‍ നിന്നുള്ള ഉല്‍പ്പന്നങ്ങളെ മികച്ച അനായാസതയോടെയും ഗുണനിലവാരത്തോടെയും മേശകളില്‍ എത്തിക്കുന്നതിന് സ്റ്റാര്‍ട്ട് അപ്പുകള്‍ വിശേഷ പങ്കുവഹിക്കുന്നുണ്ട്. കൊറോണ പ്രതിസന്ധികാലത്ത് ആത്മനിര്‍ഭര്‍ഭാരതിന് വേണ്ടിയുള്ള അവരുടെ സംഭാവനകളില്‍ പ്രധാനമന്ത്രി അടിവരയിട്ടു. സാനിറ്റൈസറുകള്‍, പി.പി.ഇ കിറ്റുകള്‍ എന്നിവയുടെ ലഭ്യതയ്ക്കും ഇവയുമായി ബന്ധപ്പെട്ടവയുടെ വിതരണശൃംഖല ഉറപ്പാക്കാനും സ്റ്റാര്‍ട്ട് അപ്പുകള്‍ പ്രധാനപ്പെട്ട പങ്കുവഹിച്ചു. നിത്യോപയോഗ സാധനങ്ങള്‍, മരുന്നുകള്‍ എന്നിവയുടെ വാതില്‍പ്പടി വിതരണം, മുന്‍നിര പണിക്കാരുടെ യാത്ര, ഓണ്‍ലൈന്‍ പഠനസംവിധാനങ്ങള്‍ തുടങ്ങിയ പ്രാദേശിക ആവശ്യങ്ങള്‍ നടപ്പാക്കുന്നതില്‍ അവര്‍ മികച്ച പങ്കുവഹിച്ചു. പ്രതികൂല അവസ്ഥയിലുംഅവസരങ്ങള്‍ കണ്ടെത്തിയതിലും ദുരന്തസമയത്ത് ആത്മവിശ്വാസം അവര്‍ ഉള്‍ച്ചേര്‍ത്ത രീതിയിലും പ്രധാനമന്ത്രി സ്റ്റാര്‍ട്ട് അപ്പുകളെ അഭിനന്ദിച്ചു.
പ്രധാനമന്ത്രി ശ്രീ. നരേന്ദ്ര മോദിയും കംബോഡിയ പ്രധാനമന്ത്രി ബഹുമാനപ്പെട്ട സംദേച് അക്ക മോഹ സേന പദേയ് ടെക്കോ ഹുന്‍ സെന്നും ടെലിഫോണില്‍ സംസാരിച്ചു

പ്രധാനമന്ത്രി ശ്രീ. നരേന്ദ്ര മോദിയും കംബോഡിയ പ്രധാനമന്ത്രി ബഹുമാനപ്പെട്ട സംദേച് അക്ക മോഹ സേന പദേയ് ടെക്കോ ഹുന്‍ സെന്നും ടെലിഫോണില്‍ ചര്‍ച്ച നടത്തി. ഇരു നേതാക്കളും കോവിഡ്- 19നെ കുറിച്ചു സംസാരിച്ചു. ഇരു രാജ്യങ്ങളിലുമുള്ള പ്രവാസികള്‍ക്കു നല്‍കിവരുന്ന സഹകരണം തുടരുമെന്ന് ഇരുവരും പരസ്പരം സമ്മതിച്ചു. ആസിയാനിലെ ഒരു പ്രധാന അംഗവും ഇന്ത്യയുമായി സാംസ്‌കാരിക ബന്ധമുള്ളതുമായ കംബോഡിയയുമായുള്ള ബന്ധം ശക്തിപ്പെടുത്തുന്നതിന് ഇന്ത്യക്കുള്ള പ്രതിബദ്ധത പ്രധാനമന്ത്രി അറിയിച്ചു. ഐ.ടി.ഇ.സി. പദ്ധതിക്കു കീഴിലുള്ള ശേഷിവര്‍ധനാ പദ്ധതികളെയും മെക്കോങ്-ഗംഗ് സഹകരണ ചട്ടക്കൂടിനു കീഴിലുള്ള ക്വിക്ക് ഇംപാക്റ്റ് പദ്ധതികളെയും കുറിച്ച് ഉള്‍പ്പെടെ ഇരു രാജ്യങ്ങള്‍ക്കുമിടയിലുള്ള ശക്തമായ വികസന പങ്കാളിത്തം ഇരുവരും അവലോകനം ചെയ്തു. ഇന്ത്യയുമായുള്ള ബന്ധത്തിനു നല്‍കിവരുന്ന പ്രാധാന്യം കംബോഡിയന്‍ പ്രധാനമന്ത്രി ഊന്നിപ്പറഞ്ഞു. ഇതിനോട് അനുകൂലമായി പ്രതികരിച്ച പ്രധാനമന്ത്രി ശ്രീ. മോദി, ഇന്ത്യയുടെ ആക്റ്റ് ഈസ്റ്റ് നയത്തില്‍ കംബോഡിയയ്ക്കുള്ള മൂല്യമേറിയ പങ്കു ചൂണ്ടിക്കാട്ടി.
പ്രധാനമന്ത്രി നാളെ നാഗ്പൂര്‍ സന്ദര്‍ശിക്കും

അംബേദ് ജയന്തിയുടെ അവസരത്തില്‍ നാളെ പ്രധാനമന്ത്രി ശ്രീ നരേന്ദ്ര മോദി നാഗ്പൂര്‍ സന്ദര്‍ശിക്കും. അംബേദ്കര്‍ ജയന്തിയുടെ ഈ പ്രത്യേക അവസരത്തില്‍ നാളെ നാഗ്പൂര്‍ സന്ദര്‍ശിക്കാന്‍ സാഹചര്യമൊരുങ്ങിയതിലൂടെ താന്‍ അങ്ങേയറ്റം ബഹുമാനിതനായെന്ന് നിരവധി ട്വീറ്റുകളിലൂടെ പ്രധാനമന്ത്രി വ്യക്തമാക്കി. നാഗ്പൂരില്‍ ഡോ: അംബേദ്കറുമായി വളരെ അടുത്ത് ബന്ധപ്പെട്ടുകിടക്കുന്ന ദീക്ഷാഭൂമിയില്‍ താന്‍ പ്രാര്‍ത്ഥനനടത്തുമെന്ന് പ്രധാനമന്ത്രി അറിയിച്ചു. ജനങ്ങളുടെ ജീവിതത്തില്‍ ഗുണപരമായ മാറ്റങ്ങള്‍ സൃഷ്ടിക്കാന്‍ സഹായിക്കുന്ന ഒരുപറ്റം വികസന പദ്ധതികള്‍ നാളെ നാഗ്പൂരില്‍ ഉദ്ഘാടനം ചെയ്യും. ഐ.ഐ.ഐ.ടി, ഐ.ഐ.എം, എയിംസ്, കോറാഡി താപനിലയത്തിന്റെ തുടക്കം എന്നിവ ഈ വികസന പദ്ധതികളില്‍ ഉള്‍പ്പെടുന്നവയാണ്. ഇതോടൊപ്പം ഒരു പൊതുസമ്മേളനത്തേയും പ്രധാനമന്ത്രി അഭിസംബോധനചെയ്യും. ഡിജി ധന്‍മേള അതിന്റെ പരകോടിയില്‍ എത്തുന്ന അവസരത്തില്‍ അതിനോട് ചേരുകയും ഇതിന്റെ ഭാഗമായ വമ്പന്‍ നറുക്കെടുപ്പിന്റെ പാരിതോഷികങ്ങള്‍ ലക്കി ഗ്രാഹക് യോജനാ വിജയികള്‍ക്കും ഡിജിധന്‍ വ്യാപാര യോജന വിജയികള്‍ക്കും പ്രധാനമന്ത്രി സമ്മാനിക്കും. ഡോ: അംബേദ്കര്‍ സ്വപ്നം കണ്ടതുപോലെയുള്ള ശക്തവും അഭിവൃദ്ധിനേടിയതുമായ ഒരു സമ്പൂര്‍ണ്ണ ഇന്ത്യയെ സൃഷ്ടിക്കുക എന്ന ലക്ഷ്യത്തിലേക്ക്ക്കുള്ള നമ്മുടെ ചുവടുവയ്പുകള്‍ അചഞ്ചലമാണെന്ന് പ്രധാനമന്ത്രി പറഞ്ഞു.
എച്ച്.ഇ.സിക്ക് റാഞ്ചിയിലുള്ള സ്ഥലം ഝാര്‍ഖണ്ഡ് ഗവണ്‍മെന്റിനു കൈമാറുന്നതിനു മന്ത്രിസഭ അനുമതി നല്‍കി

ഹെവി എന്‍ജിനീയറിങ് കോര്‍പറേഷ(എച്ച്.ഇ.സി.)നു റാഞ്ചിയിലുള്ള ഉപോഗിക്കാതെ കിടക്കുന്ന 675.43 ഏക്കര്‍ സ്ഥലം ഝാര്‍ഖണ്ഡ് ഗവണ്‍മെന്റിനു നല്‍കി പണം കണ്ടെത്തുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. കൈമാറ്റത്തിലൂടെ എച്ച്.ഇ.സിക്ക് 742.98 കോടി രൂപ ലഭിക്കും. ഈ തുക ജീവനക്കാരുടെ ഗ്രാറ്റ്വിറ്റി, പി.എഫ്. അവധിക്കു പകരം പണം എന്നിവ സംബന്ധിച്ചും വിരമിച്ച ജീവനക്കാരുടെ ആനുകൂല്യങ്ങള്‍ നല്‍കുന്നതു സംബന്ധിച്ചും ഉള്ള ബാധ്യതകള്‍ തീര്‍ക്കുന്നതിന് ഉപയോഗിക്കും. ഗവണ്‍മെന്റിനു നല്‍കാനുള്ള തുക നല്‍കല്‍, ബാങ്ക് വായ്പകള്‍ തിരിച്ചടയ്ക്കല്‍, മറ്റ് അടിയന്തര ബാധ്യതകള്‍ തീര്‍ക്കല്‍ എന്നീ ആവശ്യങ്ങള്‍ക്കും പണം ഉപയോഗപ്പെടുത്തും. ഈ സ്ഥലം സ്മാര്‍ട്ട് സിറ്റി പദ്ധതിക്കും മറ്റു വികസന പദ്ധതികള്‍ക്കും ഉപയോഗപ്പെടുത്താന്‍ സംസ്ഥാന ഗവണ്‍മെന്റിനു സാധിക്കും.
ഇന്ത്യന്‍ തപാല്‍ സര്‍വ്വീസിലെ കേഡര്‍ അവലോകനം

ഇന്ത്യന്‍ തപാല്‍ സര്‍വ്വീസിലെ കേഡര്‍ അവലോകനത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇന്ത്യന്‍ തപാല്‍ സര്‍വ്വീസിലെ ഓഫീസര്‍മാരുടെ പ്രമോഷന്‍ സാധ്യതകള്‍ വര്‍ദ്ധിപ്പിക്കാനും, ഉപഭോക്താക്കളുടെ ആവശ്യങ്ങളോട് കൂടുതല്‍ ഫലപ്രദമായി പ്രതികരിക്കുന്നതിന് അവരെ പര്യാപ്തമാക്കാനും ലക്ഷ്യമിട്ടാണ് അവലോകനം. ഡയറക്ടര്‍ ജനറല്‍ (പോസ്റ്റല്‍ ഓപ്പറേഷന്‍സ്), അഡീഷണല്‍ ഡയറക്ടര്‍ ജനറല്‍ കോ-ഓര്‍ഡിനേഷന്‍ തുടങ്ങിയ ഉയര്‍ന്ന തസ്തികകള്‍ സൃഷ്ടിക്കാനും ജെ.റ്റി.എസ് തലത്തില്‍ 84 തസ്തികകള്‍ അധികമായി സൃഷ്ടിക്കാനും ഉദ്ദേശിച്ചുള്ള നിര്‍ദ്ദേശമാണ് പരിഗണനയിലുള്ളത്.
നേപ്പാളിലെ ലുംബിനിയിൽ ബുദ്ധജയന്തി ആഘോഷം

നേപ്പാളിലെ ലുംബിനിയിലെ ഇന്റർനാഷണൽ കൺവെൻഷൻ സെന്ററിലും മെഡിറ്റേഷൻ ഹാളിലും നടന്ന 2566-ാമത് ബുദ്ധജയന്തി ആഘോഷത്തിൽ പ്രധാനമന്ത്രി ശ്രീ നരേന്ദ്ര മോദി പങ്കെടുത്തു. അദ്ദേഹത്തോടൊപ്പം നേപ്പാൾ പ്രധാനമന്ത്രി റിട്ട. ബഹു. ഷേർ ബഹാദൂർ ദ്യൂബയും അദ്ദേഹത്തിന്റെ ഭാര്യ ഡോ. അർസു റാണ ദ്യൂബയും പങ്കുചേർന്നു. ലുംബിനി വികസന ട്രസ്റ്റ് ചെയർമാൻ കൂടിയായ നേപ്പാളിലെ സാംസ്കാരിക, ടൂറിസം, സിവിൽ ഏവിയേഷൻ മന്ത്രി ശ്രീ. പ്രേം ബഹാദൂർ ആലെ, ലുംബിനി മുഖ്യമന്ത്രി ശ്രീ. കുൽ പ്രസാദ് കെ.സി., ലുംബിനി വികസന ട്രസ്റ്റ് വൈസ് ചെയർമാൻ മെറ്റെയ്യ ശാക്യ പുട്ട, നേപ്പാൾ ഗവൺമെന്റിലെ നിരവധി മന്ത്രിമാർ എന്നിവരും മറ്റ് വിശിഷ്ടാതിഥികളിൽ ഉൾപ്പെടുന്നു. തദവസരത്തിൽ സന്നിഹിതരായിരുന്ന 2500-ഓളം സന്യാസിമാർ, ബുദ്ധമത പണ്ഡിതർ, അന്തർദേശീയ പ്രതിനിധികൾ തുടങ്ങിയവരെ ഇരു പ്രധാനമന്ത്രിമാരും അഭിസംബോധന ചെയ്തു.
ശാസ്ത്രം, സാങ്കേതികവിദ്യ, വ്യവസായം എന്നീ മേഖലകളില്‍  മൂല്യ ഉല്‍പാദനം ശക്തിപ്പെടുത്താന്‍ പ്രധാനമന്ത്രി  ശാസ്ത്ര സമൂഹത്തോട് അഭ്യര്‍ത്ഥിച്ചു

ശാസ്ത്രത്തിന്റെ മൂല്യ ഉല്പാദന ചക്രത്തെ (Value cration cycle), വലിയ സൃഷ്ടികള്‍ക്കായി ഉപയോഗപ്പെടുത്തുന്നത് പ്രോത്സാഹിപ്പിക്കാന്‍ പ്രധാനമന്ത്രി ശ്രീ നരേന്ദ്ര മോദി ഇന്ന് ശാസ്ത്ര സമൂഹത്തോട് അഭ്യര്‍ത്ഥിച്ചു. നാഷണല്‍ മെട്രോളജി കോണ്‍ക്ലേവ്് -2021 ഉദ്ഘാടനം ചെയ്തു സംസാരിക്കുകയായിരുന്നു അദ്ദേഹം. നാഷണല്‍ അറ്റോമിക് ടൈംസ്‌കെയില്‍, ഭാരതീയ നിര്‍ദേശക് ദ്രവ്യ, എന്നിവ അദ്ദേഹം രാഷ്ട്രത്തിന് സമര്‍പ്പിച്ചു. ദേശീയ പരിസ്ഥിതി സ്റ്റാന്‍ഡേര്‍ഡ് ലബോറട്ടറിയുടെ ശിലാസ്ഥാപനം ഇന്ന് വീഡിയോ കോണ്‍ഫറന്‍സിലൂടെ അദ്ദേഹം നിര്‍വഹിച്ചു. ശാസ്ത്രത്തെ പ്രോത്സാഹിപ്പിക്കുന്നതിലൂടെ മാത്രമേ ഏതൊരു രാജ്യവും പുരോഗതി കൈവരിച്ചിട്ടുള്ളൂ എന്ന് ചരിത്രത്തില്‍നിന്ന് വ്യക്തമാണെന്ന് അദ്ദേഹം പറഞ്ഞു. ശാസ്ത്രം, സാങ്കേതികവിദ്യ, വ്യവസായം എന്നിവയുടെ മൂല്യ ഉല്പാദന ചക്രം അദ്ദേഹം വിശദീകരിച്ചു. ഒരു ശാസ്ത്രീയ കണ്ടുപിടുത്തം, ഒരു സാങ്കേതിക വിദ്യ രൂപീകരിക്കുമെന്നും സാങ്കേതികവിദ്യ വ്യവസായ വികസനത്തിന് സഹായിക്കുമെന്നും പ്രധാനമന്ത്രി വിശദമാക്കി. ഈ ചക്രം നമ്മെ പുതിയ സാധ്യതകളിലേക്ക് നയിക്കും. സി.എസ്.ഐ.ആര്‍ -എന്‍.പി എല്ലിന് ഇതില്‍ പ്രധാന പങ്കുണ്ട്. ശാസ്ത്രത്തിന്റെ മൂല്യ ഉല്‍പ്പാദന ചക്രത്തെ ബഹുജന ഉപയോഗത്തിലേക്ക് അഭിവൃദ്ധിപ്പെടുത്തേണ്ടത്, രാജ്യം സ്വയംപര്യാപ്തത എന്ന ലക്ഷ്യം സാക്ഷാത്കരിക്കുന്നതിന് ശ്രമിക്കുന്ന, ഇന്നത്തെ ലോകത്ത് വളരെ പ്രധാനപ്പെട്ടതാണ് എന്നും പ്രധാനമന്ത്രി പറഞ്ഞു.
മഴയിലും കാറ്റിലും   ഗുജറാത്തിലുണ്ടായ ലുണ്ടായ ജീവഹാനിയില്‍ പ്രധാനമന്ത്രി അനുശോചിച്ചു

കാലം തെറ്റിയ ശക്തമായ മഴയിലും കാറ്റിലും ഗുജറാത്തിന്റെ വിവിധ പ്രദേശങ്ങളിൽ ഉണ്ടായ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. ” ഗുജറാത്തിന്റെ വിവിധ പ്രദേശങ്ങളിൽ കാലം തെറ്റിയ ശക്തമായ മഴയിലും കാറ്റിലും ഉണ്ടായ ജീവഹാനിയിൽ അതിയായി ദുഖിക്കുന്നു. നിരാശ്രയരായ കുടുംബങ്ങളോടൊപ്പമാണ് എന്റെ ചിന്തകൾ. അധികൃതർ സ്ഥിതിഗതികള്‍ സസൂക്ഷ്മം നിരീക്ഷിച്ചുവരുന്നു. ദുരിത ബാധിതര്‍ക്ക് സാധ്യമായ എല്ലാ സഹായവും ലഭ്യമാക്കാന്‍ പരമാവധി ശ്രമം നടത്തി വരികയാണ് ,” പ്രധാനമന്ത്രി പറഞ്ഞു. ഗുജറാത്തിന്റെ വിവിധ പ്രദേശങ്ങളിൽ കാലം തെറ്റിയ ശക്തമായ മഴയിലും കാറ്റിലും ജീവന്‍ നഷ്ടപ്പെട്ടരുടെ അടുത്ത ബന്ധുക്കള്‍ക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍ നിന്ന് രണ്ട് ലക്ഷം രൂപ വീതം അടിയന്തിരാശ്വാസം പ്രധാനമന്ത്രി അനുവധിച്ചു. പരിക്കേറ്റവര്‍ക്ക് 50,000 രൂപ വീതവും നല്‍കാന്‍ പ്രധാനമന്ത്രി അനുമതി നല്‍കി.
ഒക്ടോബര്‍ 12ന് എന്‍.എച്ച്.ആര്‍.സി. രജതജൂബിലി ഫൗണ്ടേഷന്‍ ദിനാഘോഷത്തില്‍ പ്രധാനമന്ത്രി സംബന്ധിക്കും

ഒക്ടോബര്‍ 12ന് ന്യൂഡെല്‍ഹിയില്‍ നടക്കുന്ന എന്‍.എച്ച്.ആര്‍.സി. രജതജൂബിലി ഫൗണ്ടേഷന്‍ ദിനാഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി സംബന്ധിക്കും. പ്രത്യേക തപാല്‍ സ്റ്റാംപും കവറും തദവസരത്തില്‍ അദ്ദേഹം പുറത്തിറക്കും. നവീകരിച്ച എന്‍.എച്ച്.ആര്‍.സി. വെബ്‌സൈറ്റിന്റെ ഉദ്ഘാടനവും പ്രധാനമന്ത്രി നിര്‍വഹിക്കും. ഉപയോഗിക്കാന്‍ കൂടുതല്‍ സൗകര്യപ്രദമായ വെബ്‌സൈറ്റ് പ്രത്യേക ആവശ്യങ്ങളോടുകൂടിയ വ്യക്തികള്‍ക്ക് ഉപയോഗിക്കുംവിധമായിരിക്കും. പൊതുയോഗത്തെ പ്രധാനമന്ത്രി അഭിസംബോധന ചെയ്യും.
പ്രധാനമന്ത്രി ഡിജിറ്റൽ ഹെൽത്ത് മിഷന്  സെപ്റ്റംബർ 27 ന്  തുടക്കം കുറിക്കും

ചരിത്രപരമായ ഒരു സംരംഭത്തിൽ, പ്രധാനമന്ത്രി ശ്രീ നരേന്ദ്ര മോദി 2021 സെപ്റ്റംബർ 27 ന് രാവിലെ 11 മണിക്ക് പ്രധാനമന്ത്രി ഡിജിറ്റൽ ഹെൽത്ത് മിഷൻ (പി എം-ഡി എഛ് എം) വീഡിയോ കോൺഫറൻസിംഗിലൂടെ ആരംഭിക്കും, തുടർന്ന് അദ്ദേഹത്തിന്റെ അഭിസംബോധനയും ഉണ്ടായിരിക്കും. നാഷണൽ ഡിജിറ്റൽ ഹെൽത്ത് മിഷന്റെ പൈലറ്റ് പദ്ധതി പ്രധാനമന്ത്രി 2020 ആഗസ്റ്റ് 15, ന് ചെങ്കോട്ടയുടെ ചുവപ്പ് കോട്ടയുടെ കൊത്തളങ്ങളിൽ നിന്ന് പ്രഖ്യാപിച്ചിരുന്നു. നിലവിൽ ആറ് കേന്ദ്രഭരണ പ്രദേശങ്ങളിൽ പൈലറ്റ് ഘട്ടത്തിലാണ് പി എം-ഡി എഛ് എം നടപ്പിലാക്കുന്നത്. ആയുഷ്മാൻ ഭാരത് പ്രധാനമന്ത്രി ജൻ ആരോഗ്യ യോജനയുടെ മൂന്നാം വാർഷികം ആഘോഷിക്കുന്നതിനൊപ്പമാണ് ദേശീയ തലത്തിൽ പി എം-ഡി എഛ് എം ന് തുടക്കം കുറിക്കുന്നതും.. കേന്ദ്ര ആരോഗ്യ മന്ത്രി ചടങ്ങിൽ പങ്കെടുക്കും. പ്രധാനമന്ത്രി ഡിജിറ്റൽ ഹെൽത്ത് മിഷനെ കുറിച്ച് : ജൻധൻ, ആധാർ, മൊബൈൽ( ജെ എ എം ) ത്രിത്വം ഗവൺമെന്റിന്റെ മറ്റ് ഡിജിറ്റൽ സംരംഭങ്ങൾ എന്നിവയുടെ അടിസ്ഥാനത്തിൽ, പി എം-ഡി എഛ് എം ഒരു വിശാലമായ ഡാറ്റയും വിവരങ്ങളും നൽകിക്കൊണ്ട് തടസ്സമില്ലാത്ത ഓൺലൈൻ പ്ലാറ്റ്ഫോം സൃഷ്ടിക്കും. ഇൻഫ്രാസ്ട്രക്ചർ സേവനങ്ങൾ, ഓപ്പൺ, ഇന്റർഓപ്പറബിൾ, സ്റ്റാൻഡേർഡ് അധിഷ്ഠിത ഡിജിറ്റൽ സംവിധാനങ്ങൾ എന്നിവ പ്രയോജനപ്പെടുത്തുകയും ആരോഗ്യവുമായി ബന്ധപ്പെട്ട വ്യക്തിഗത വിവരങ്ങളുടെ സുരക്ഷ, രഹസ്യാത്മകത, സ്വകാര്യത എന്നിവ ഉറപ്പാക്കുകയും ചെയ്യുന്നു. പൗരന്മാരുടെ രേഖാമൂലമുള്ള ആരോഗ്യ രേഖകൾ അവരുടെ സമ്മതത്തോടെ പ്രാപ്യമാക്കാനും കൈമാറ്റം ചെയ്യാനും മിഷൻ സഹായിക്കും. പി എം-ഡി എഛ് എം ന്റെ പ്രധാന ഘടകങ്ങളിൽ ഓരോ പൗരനുമുള്ള ഒരു ഹെൽത്ത് ഐഡി ഉൾപ്പെടുന്നു, അത് അവരുടെ ആരോഗ്യ അക്കൗണ്ടായി പ്രവർത്തിക്കും, അതിലേക്ക് വ്യക്തിഗത ആരോഗ്യ രേഖകൾ ബന്ധിപ്പിക്കുകയും ഒരു മൊബൈൽ ആപ്ലിക്കേഷന്റെ സഹായത്തോടെ കാണുകയും ചെയ്യാം; ഒരു ഹെൽത്ത് കെയർ പ്രൊഫഷണൽസ് രജിസ്ട്രി (എഛ് പി ആർ ), ഹെൽത്ത് കെയർ ഫെസിലിറ്റീസ് രജിസ്ട്രികൾ (എഛ് എഫ് ആർ ) എന്നിവ ആധുനികവും പരമ്പരാഗതവുമായ വൈദ്യശാസ്ത്ര സംവിധാനങ്ങളിലുടനീളമുള്ള എല്ലാ ആരോഗ്യ പരിരക്ഷാ ദാതാക്കളുടെയും കലവറയായി വർത്തിക്കും. ഇത് ഡോക്ടർമാർ/ആശുപത്രികൾ, ആരോഗ്യ പരിപാലന സേവന ദാതാക്കൾ എന്നിവരുടെ ബിസിനസ്സ് എളുപ്പമാക്കുന്നു. ദേശീയ ഡിജിറ്റൽ ആരോഗ്യ സംവിധാനത്തിന്റെ ഭാഗമാകാൻ ഉദ്ദേശിക്കുന്ന സ്വകാര്യ മേഖലയിൽ നിന്ന് ഉൾപ്പെടെയുള്ള സംഘടനകളെ ആരോഗ്യ വിവരദാതാവോ ആരോഗ്യ വിവരമോ ആകാൻ ഉദ്ദേശിക്കുന്ന സാങ്കേതികവിദ്യയുടെയും ഉൽപ്പന്ന പരിശോധനയുടെയും ഒരു ചട്ടക്കൂടായി മിഷന്റെ ഭാഗമായി സൃഷ്ടിച്ച പി എം-ഡി എഛ് എം സാൻഡ്ബോക്സ് പ്രവർത്തിക്കും. ഈ മിഷൻ ഡിജിറ്റൽ ആരോഗ്യ സംവിധാനത്തിനുള്ളിൽ പരസ്പര പ്രവർത്തനക്ഷമത സൃഷ്ടിക്കും, പേയ്മെന്റുകളിൽ വിപ്ലവം സൃഷ്ടിക്കുന്നതിൽ യൂണിഫൈഡ് പേയ്മെന്റ് ഇന്റർഫേസ് വഹിക്കുന്ന പങ്കിന് സമാനമാണ്. ആരോഗ്യ പരിരക്ഷാ സൗകര്യങ്ങൾ ലഭ്യമാക്കുന്നതിൽ നിന്ന് പൗരന്മാർ ഒരു ക്ലിക്കിന്റെ അകലെയായിരിക്കും.
ദേശീയ നാവിക ദിനത്തിൽ പ്രധാനമന്ത്രി ഇന്ത്യയുടെ മഹത്തായ സമുദ്രചരിത്രം അനുസ്മരിച്ചു

ദേശീയ നാവിക ദിനത്തിൽ ഇന്ത്യയുടെ മഹത്തായ സമുദ്രചരിത്രം പ്രധാനമന്ത്രി ശ്രീ നരേന്ദ്ര മോദി അനുസ്മരിച്ചു. ഇന്ത്യയുടെ സാമ്പത്തിക വളർച്ചയിൽ സമുദ്രമേഖലയുടെ പ്രാധാന്യം ചൂണ്ടിക്കാട്ടിയ അദ്ദേഹം, കഴിഞ്ഞ 8 വർഷമായി, സാമ്പത്തിക വളർച്ചയ്ക്കും ആത്മനിർഭർ ഭാരത് കെട്ടിപ്പടുക്കുന്നതിനും അത്യന്താപേക്ഷിതമായ തുറമുഖത്തെ അടിസ്ഥാനമാക്കിയുള്ള വികസനത്തിലാണ് കേന്ദ്ര ഗവണ്മെന്റ് ശ്രദ്ധ കേന്ദ്രീകരിച്ചതെന്ന് പറഞ്ഞു. സമുദ്ര പരിസ്ഥിതി വ്യവസ്ഥയും വൈവിധ്യവും ഉറപ്പാക്കാൻ ഗവൺമെന്റ് മതിയായ ശ്രദ്ധ ചെലുത്തുന്നുണ്ടെന്നും അദ്ദേഹം ഊന്നിപ്പറഞ്ഞു. ട്വീറ്റുകളുടെ ഒരു പരമ്പരയിൽ പ്രധാനമന്ത്രി പറഞ്ഞു: "ഇന്ന്, ദേശീയ മാരിടൈം ദിനത്തിൽ നാം നമ്മുടെ മഹത്തായ സമുദ്രചരിത്രം ഓർമ്മിക്കുകയും ഇന്ത്യയുടെ സാമ്പത്തിക വളർച്ചയിൽ സമുദ്രമേഖലയുടെ പ്രാധാന്യം ഉയർത്തിക്കാട്ടുകയും ചെയ്യുന്നു. കഴിഞ്ഞ 8 വർഷമായി നമ്മുടെ സമുദ്രമേഖല പുതിയ ഉയരങ്ങൾ കീഴടക്കുകയും വ്യാപാര വാണിജ്യ പ്രവർത്തനങ്ങൾ വർദ്ധിപ്പിക്കുന്നതിന് സംഭാവന നൽകുകയും ചെയ്തു." "കഴിഞ്ഞ 8 വർഷമായി, തുറമുഖത്തിന്റെ നേതൃത്വത്തിലുള്ള വികസനത്തിൽ കേന്ദ്ര ഗവൺമെന്റ് ശ്രദ്ധ കേന്ദ്രീകരിച്ചു, അതിൽ തുറമുഖ ശേഷി വികസിപ്പിക്കുകയും നിലവിലുള്ള സംവിധാനങ്ങൾ കൂടുതൽ കാര്യക്ഷമമാക്കുകയും ചെയ്യുന്നു. ഇന്ത്യൻ ഉൽപ്പന്നങ്ങൾക്ക് പുതിയ വിപണികളിലേക്ക് പ്രവേശനം ലഭിക്കുന്നുണ്ടെന്ന് ഉറപ്പാക്കാൻ ജലപാതകൾ ഉപയോഗപ്പെടുത്തുന്നു." "സാമ്പത്തിക പുരോഗതിക്കായി നാം സമുദ്രമേഖലയെ പ്രയോജനപ്പെടുത്തുകയും ഒരു ആത്മനിർഭർ ഭാരത് കെട്ടിപ്പടുക്കുകയും ചെയ്യുമ്പോൾ, ഇന്ത്യ അഭിമാനിക്കുന്ന സമുദ്ര പരിസ്ഥിതി വ്യവസ്ഥയും വൈവിധ്യവും സംരക്ഷിക്കപ്പെടുന്നുവെന്ന് ഉറപ്പാക്കാൻ വേണ്ടത്ര ശ്രദ്ധ ചെലുത്തുന്നു."
വിദ്യാഭ്യാസത്തെക്കുറിച്ചും പ്രതിസന്ധിഘട്ടങ്ങള്‍ കൈകാരം ചെയ്യുന്നതിനെക്കുറിച്ചും രണ്ടു സെക്രട്ടറിതല സംഘങ്ങള്‍ പ്രധാനമന്ത്രിക്കു മുന്നില്‍ അവതരണം നടത്തി

വിദ്യാഭ്യാസത്തെക്കുറിച്ചും പ്രതിസന്ധിഘട്ടങ്ങള്‍ കൈകാരം ചെയ്യുന്നതിനെക്കുറിച്ചും രണ്ടു കേന്ദ്ര സെക്രട്ടറിതല സംഘങ്ങള്‍ പ്രധാനമന്ത്രി ശ്രീ. നരേന്ദ്ര മോദിക്കു മുന്നില്‍ അവതരണം നടത്തി. കേന്ദ്രമന്ത്രിമാരും നിതി ആയോഗ് ഉദ്യോഗസ്ഥരും സന്നിഹിതരായിരുന്നു. ഇതോടെ ഈ പരമ്പരയില്‍ ഭരണവുമായി ബന്ധപ്പെട്ട വിവിധ പ്രമേയങ്ങളെക്കുറിച്ചു നടത്താന്‍ നിശ്ചയിച്ചിരുന്ന ഒന്‍പത് അവതരണങ്ങളും പൂര്‍ത്തിയായി. അവതരണത്തിനു ശേഷം പ്രസംഗിച്ച പ്രധാനമന്ത്രി, പുതിയ ആശയങ്ങളോടു കേന്ദ്ര ഗവണ്‍മെന്റിനു തുറന്ന സമീപനമാണ് ഉള്ളതെന്നു വ്യക്തമാക്കി. സമഗ്രതയോടെ ചിന്ത തുടരാനും കൃത്യമായ ഫലപ്രാപ്തി നേടുന്നതിനു മുന്‍ഗണന നല്‍കാനും സെക്രട്ടറിമാരോട് അദ്ദേഹം